Gautrein-staking dalk Maandag verby | Netwerk24
Deur Reneilwe Dhludhlu 13 Augustus 2018 10:27
Die Gautrein-staking bereik Maandag sy 15de dag, maar die provinsiale departement van vervoer is optimisties dat die einde in sig is.
Ismail Vadi, Gautengse LUR vir vervoer, sê hy is deur die partye ingelig oor die uitgebreide onderhandelings wat die naweek tussen die Bombela-bedryfstelsel en die United National Transport Union (Untu) plaasgevind het.
“Dit blyk dat ’n ooreenkoms bereik is.”
Sonja Carstens, woordvoerder van Untu, sê hulle praat nog met hul lede en sal eers later in die dag aankondig of hulle die aanbod aanvaar of nie.
Vadi sê nadat die stakende werkers geraadpleeg is oor die voorgestelde ooreenkoms en indien ’n mandaat deur die werknemers gegee word, kan die situasie kort daarna na normaal terugkeer.
“Die Gautengse provinsiale regering is bly dat die partye teruggekeer het na die onderhandelingstafel,” sê Vadi.
Kesagee Nayagar, woordvoerder van Gautrein, sê hulle sal eers later kommentaar kan lewer.
Meer oor: Untu | Gautrein | Ismail Vadi | Samesprekings | Staking
Gautrein verander sy skedule